
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r Sylfaen dystiolaeth.

Dadansodda Pollock a Winton (2012) bod llwyddiant ysgol yn broses deinamig sy'n gofyn am ymdrechion parhaus gan bawb sy'n cymryd rhan. Bydd ysgolion yn blaenoriaethu'r meysydd y nodwyd fod angen eu gwella trwy ystyried eu heffaith debygol ar ddeilliannau myfyrwyr ac yna gosod nodau sy'n cyd-fynd â'u blaenoriaethau (Victoria State Government, 2019). Bwriad yr aseiniad felly, yw myfyrio’n ofalus ar un o bwyntiau gweithredu a daw o gynllun datblygu ysgol gan ystyried sut y mesurir yr effaith ar lwybr i fynd i’r afael a tharged penodol (Bubb et al, 2007).

Gelwir yr ysgol dan sylw yn Ysgol A yn unol a chanllawiau preifatrwydd BERA (2018) ac mae’n ysgol Gymraeg sy’n gwasanaethu o fewn dalgylch Llanelli yn Sir Gaerfyrddin (Gwefan Ysgol A, d.d). Mynycha oddeutu 400 o ddisgyblion yr ysgol gynradd gydag ychydig iawn yn dod o gefndiroedd ethnig lleiafrifol ac er mai Cymraeg yw’r brif iaith, dim ond 29% o’r dysgwyr y daw o gartrefi Cymraeg fel iaith gyntaf (SchoolGuide, d.d). Cydnabydda’ Ysgol A bod 17% o’u disgyblion ar y gofrestr anghenion dysgu arbennig a bod 9% yn haeddiannol i hawlio prydau ysgol am ddim yn ôl eu sefyllfa deuluol (Estyn, 2017).

Mynega Llywodraeth Cymru (2014) bod cynllun datblygu ysgol yn gynllun gweithredol sy’n seiliedig ar flaenoriaethau’r ysgol ac mae'n nodi'r camau y bydd ysgol yn eu cymryd i wella canlyniadau dysgwyr a’r ysgol gyfan. Ymhellach, trafoda GwE (d.d) drwy’r blaenoriaethau a’r cynllun datblygu ysgol mae gweledigaeth glir yn cael ei gosod a bod dulliau effeithiol yn cael eu cyflwyno i gyflawni'r weledigaeth honno. Fodd bynnag, pwysleisia Broadhead et al (1996) fel bod ysgolion yn rhagweithiol ac yn gyfeiriadol rhaid iddynt gynllunio eu dyfodol o safbwynt gwybodus a hyderus. Yn aml felly, gaiff ei lunio yn ôl argymhellion arolwg Estyn i greu cynllun ôl-arolwg er mwyn pennu’r daith droellog i gyrraedd eu nod a sut yw’r ffordd fwyaf effeithlon i’w gwblhau (Cyngor Sir Powys, 2019 a Wilcox, 1992). Yn ei gyfanrwydd, pwrpas y blaenoriaethau yn y cynllun datblygu ysgol yw codi safonau er mwyn symud ymlaen fel bod yr ysgol yn cymryd cyfrifoldeb cynyddol dros ansawdd yr addysg mae'n ei gynnig (Micallef, 1998).

Eglura Dalin (2005) ni fu meistroli'r broses gwella ysgolion erioed yn bwysicach, ond dengys profiadau gorffennol mewn diwygio ysgolion, nad yw hon yn broses syml. Cytuna Easton (2008) gan nodi nad yw datblygu’n ddigon a rhaid i addysgwyr fod yn wybodus ac yn ddoeth i allu newid arferion er gwell er mwyn cael canlyniadau boddhaol. Disgwylir i staff chwarae rhan lawn yn y gwaith o nodi'r blaenoriaethau ar gyfer eu dysgu proffesiynol eu hunain yn unol â nodau ysgol a gofynion dysgu disgyblion, fel y diffinnir yng nghynllun datblygu'r ysgol, i sicrhau ac ymgorffori newid ac arloesedd mewn ymarfer addysgol (OECD, 2016). Awgryma Maringe (2012) felly y dylai staff yr ysgol fod yn rhan annatod o bennu’r cynllun fel bod ganddynt berchnogaeth gadarn drosto gan mai nhw fydd y rhai sy’n ei weithredu o fewn eu harfer bersonol o ddydd i ddydd. Yn bennaf, sicrhawyd mewnbwn staff drwy arsylwadau dosbarth gan bennaeth adran neu gydlynydd maes, neu wrth gynnal trafodaethau mewn cyfarfod staff llawn cyn eu hanfon ymlaen at yr Uwch Dîm Reoli i’w bwydo yn uniongyrchol i gyfansoddi blaenoriaethau’r cynlyn datblygu ysgol (Amwell View School, 2021). Ymhellach, mae’r cynllun datblygu ysgol yn seiliedig ar y broses hunan arfarnu sy’n gylch ddiddiwedd lle mae aelodau staff yr ysgol yn myfyrio ar eu harfer ac yn nodi meysydd ar gyfer gweithredu i ysgogi gwelliant ym meysydd dysgu disgyblion a phroffesiynol (Airasia a Gullickson, 1997). Crybwylla tystiolaeth ymchwil Antoniou et al (2016) y gallai hunan arfarnu ysgolion, gyda chyfranogiad rhanddeiliaid ysgol, wella addysgu a dysgu, ac eto, nid yw nodi a defnyddio fframweithiau hunan arfarnu priodol yn dasg hawdd. Serch hynny, drwy wreiddio’r arfarniad ar ddata megis cymharu canlyniadau Cymru gyfan neu o system bondiau lliw ysgol o fewn sir, maga elfen gref o’r cysyniad mai nid da lle gellir gwell (Addysg Cymru, 2019). Yn ogystal, noda Estyn (2016) bod cynnwys y disgyblion yn y broses o ddatblygu cyfeiriad strategol yr ysgol yn angenrheidiol er mwyn ymgorffori llais y disgybl fel ethos ysgol gyfan. Wrth i farn dysgwyr gael ei ystyried yn unol â’u haddysg, datblyga ymdeimlad o berthyn ymysg disgyblion tuag at y camau gweithredu gan eu bod yn teimlo perchnogaeth a chwilfrydedd i’w gwblhau i'r eithaf (Estyn, 2019).

Un o flaenoriaethau Ysgol A (2020) yn ôl eu cynllun datblygu ysgol yw i “ddatblygu strategaethau adborth ymhellach er mwyn i’r disgyblion wybod beth a sut i wella eu gwaith.” Crisiala hyn ar fireinio mecanweithiau asesu ar gyfer dysgu sy’n ddisgybl-ganolog fel bod yn cynorthwyo dysgwyr i fagu gwell dealltwriaeth o asesu ac felly yn ennyn cynnydd a llwyddiant ymhlith amrywiad o ganlyniadau dysgu (Dunn, 2017). Siarada Hargreaves (2005) a Clarke (2014) am asesu ar gyfer dysgu fel offeryn i ddisgyblion i gymryd rheolaeth o'u dysgu a'u hasesiad eu hunain lle gall athrawon gael mewnwelediad at ymddygiad gwybyddol y disgybl i allu darparu adborth digonol ar gyfer gwella. Serch hynny, cydnabydda’ Kerry (2011) a Donaldson (2015) bod addysg gynradd ar ei newydd-wêdd, a bod rhaid i dechnegau asesu ar gyfer dysgu newid er mwyn cyfateb â’r symudiad a’r meddwl addysgol hyn. Cyd-gysylltai asesu ar gyfer dysgu felly ag asesu ffurfiannol ac mae'n cyfeirio at broses barhaus yr adolygiad o ddysgu lle mae'r plentyn wrth wraidd y cyfan (Black a William, 1998 a Briggs et al, 2008). Yn debyg, sylwa Vygotsky (1978) bod asesu ar gyfer dysgu fel proses deinamig, nid un sy'n digwydd dim ond ar ôl dysgu rhywbeth, ond fel drych paralel â'r dysgu. Gellid dadlau felly ei fod yn gysyniad a ddylai fod drwyddi draw pob gwers ac yn sicr ddylai fabwysiadu dull meddylfryd twf; nid un sefydlog lle mae’r dysgwyr yn teimlo bod eu gallu yn gyfyngedig (Martin-Denham, 2015). Yn ôl hynny, mae asesu ar gyfer dysgu yn ymwneud â chanolbwyntio nid ar yr hyn y mae disgyblion wedi'i ddysgu eisoes, ond yn hytrach ar yr hyn y maent ar fin ei ddysgu yn eu parth datblygu procsimol (Drummond, 2003). Fodd bynnag, gwŷr William (2011) mai nid monitro cynnydd dysgwyr yw’r cyfan; rhaid iddo ymwneud â disgyblion yn dod yn berchnogion ar eu dysgu eu hunain ac o ganlyniad datblygai gwell ansawdd addysgu.

Yn dilyn cyfweliad gyda Phennaeth Ysgol A, nodwyd bod eu proses hunanwerthuso yn gylchdro blynyddol gyda arosfannau i adfyfyrio ar ddechrau bob tymor (Llywodraeth Cymru, 2014). Ar frig y gylched, mae cyfle i ddarganfod a mynegi ffocws penodol a fyddai’n seiliedig ar brosesau gwerthuso cadarn a pharhaus sy'n cynnwys yr holl randdeiliaid (Llanrhidian Primary, 2020). Un o egwyddorion craidd y broses yw ei bod yn gefnog ar dystiolaeth, ac felly ar ôl penodi’r nod, y cam nesaf yn nhaith hunanarfarnu Ysgol A yw casglu data ar yr hyn maent yn ei wneud yn barod fel y gallant ei ddadansoddi i lunio barn ar ble i fynd nesaf (An Roinn Oideachais, 2020). O hynny, mae Ysgol A yn symud ymlaen o fewn y cylchdro ac yn ysgrifennu a rhannu’r adroddiad cyn rhoi'r cynllun gwella ysgol ar waith er mwyn canolbwyntio ar sylw sawl etholaeth ar faes y credir ei fod angen gwelliant pellach (Bauer a Brazer, 2012). Cam olaf cylch diddiwedd Ysgol A o hunanwerthuso yw monitro gweithredoedd a gwerthuso effaith y strategaethau i gael dealltwriaeth dda o ble a pham y bydd angen cefnogi nesaf (Willms, 1992).

Bydd defnyddio data dibynadwy, effeithiol yn cyfrannu at allu ysgol i wella ac felly mae'n hanfodol bod aelodau allweddol o staff a llywodraethwyr yn deall sut y gellir defnyddio data i werthuso a gwella perfformiad ysgol (Lambeth, 2020). O ganlyniad, pwysleisia Ysgol A ar bwysigrwydd edrych ar ddata er mwyn gosod targedau credadwy ac eto yn heriol (Demie, 2003). Yn bennaf dadansodda Ysgol A data a gynhelir a gasglwyd o gymharu’r bwlch cyrhaeddiad rhwng lefelau disgwyliedig rhwng bechgyn a merched tra’n edrych am batrymau treigl o dair mlynedd (Wayman et al, 2004). Awgryma tystiolaeth yr ysgol bod gan wrywod a benywod arddull dysgu gwahanol ac felly yn ymateb yn wahanol i fathau o asesu (Hlawaty, 2002). Galluogai hyn i Ysgol A ddeall sut a pam mae newidiadau diweddar y cwricwlwm yn effeithio ar berfformiad y dysgwyr a hefyd rhoi cyfle i adnabod athrawon gwan drwy gymharu data dosbarthiadau o’r un flwyddyn neu yn flynyddol (Oates, 2007). Defnyddia Ysgol A eu data er mwyn adnabod diffygion a gofyn cwestiynau a fyddai’n eu cynorthwyo i weld y ffordd ymlaen, megis a oes bylchau mewn cynlluniau, a hefyd fel y gallent ddefnyddio’r data i fwydo’r Cynllun Datblygu Ysgol neu system dracio incerts (Demie, 2013).

Er mwyn cynnwys rhanddeiliaid yr ysgol yn y broses o ddatblygu, rhoddai Pennaeth Ysgol A gyflwyniad o’r data i’r llywodraethwyr fel y gallent nhw roi sêl eu bendith ar bennu’r blaenoriaethau gan eu bod yn rhyngweithio fel corff o gyfeillion beirniadol i’r ysgol (Estyn, 2019a). Fel bod gan gynllun datblygu ysgol rhediad ac esblygiad esmwyth, gwŷr Ysgol A bod pob blaenoriaeth angen amserlen glir sy’n nodi beth sy’n cael ei wneud pryd, ac yn bwysicach fyth, cyfrifoldeb pwy yw beth (Masters, 2010). Yn ôl hynny, pwysleisia’r ysgol ar roi cyfleoedd lu i gydlynydd pwnc a’r staff i arsylwi gwersi a monitro’r achos dan sylw gan mai elfen gref o’r cynllun datblygu yw ei bwysigrwydd i’w ymweld yn gyson am ei fod yn ddogfen ymarferol i bawb sy’n ymwneud a’r ysgol (Cyngor Sir Cumbria, d.d a Bernhardt, 2018). Ymhellach felly, cyfrifoldeb y staff yw monitro’r nid yn unig safonau academaidd, cynnydd a datblygiad personol disgyblion, ond hefyd addysgu, dysgu ac agweddau eraill ar eu darpariaeth i werthuso a mesur i ba raddau y maent yn ychwanegu at addysg, lles a gofal disgyblion yn dilyn eu hadolygiad cwricwlwm (Drummond et al, 1999). Edrycha’r ysgol hefyd ar unrhyw fentrau newydd i sicrhau eu bod yn cael yr effeithiau disgwyliedig fel bod y prosesau hyn yn eu cynorthwyo’r i gynnal safonau uchel ac i nodi cryfderau posibl pellach a meysydd i'w gwella (Ofsted, 2006). Fodd bynnag, gwyddai Ysgol A bod rhaid i’r cynllun strategol fod yn fesuradwy ac y seiliedig ar ddata a stategau cadarn er mwyn gosod targedau meintiol a realistig. Yn dilyn hyn, gwelwyd bod 30% o ddisgyblion yn tangyflawni gan nad ydynt yn hunanasesu digon, ond eto, nod yr ysgol yw lleihau hyn i o leiaf 5% erbyn diwedd y flwyddyn academaidd (Schildkamp, 2019). Drwy ystyried canlyniadau profion cenedlaethol a PISA, neu awgrymiadau a benodwyd gan Estyn, byddai Ysgol A yn gwireddu eu nod drwy edrych ar batrymau lefelau ac adroddiadau o gyfarfodydd monitro gydag ERW (2021). Trwy raglen rymus o hunanarfarnu, ystyried data o sawl ffynhonnell, a thrwy gynllunio cyllidol ofalus sicrhaodd Ysgol A bod cyllid digonol i gwblhau a gwireddu pob cam drwy geisio am grantiau a manteisio ar hyfforddiant am ddim i staff (Funding Grants, d.d) Defnyddiwyd yr arian i ryddhau staff drwy athrawon cyflenwi fel bod amser i arsylwi gwersi ei gilydd a thrafod ansawdd addysg a cyfleusterau (Hanover Research, 2014).
Heb unrhyw amheuaeth, mae nodweddion positif ynghylch broses hirfaith Ysgol A o nodi blaenoriaethau i’w bwydo yng nghynllun datblygu’r ysgol megis eu hymgais parhaol i hunanarfarnu drwy graffu ar lyfrau disgyblion a’u trafod gyda’r ymgynghorydd her o fewn eu consortiwm er mwyn gwella’r addysg ar y cyd (Consortiwm Canolbarth y De, 2016). Adleisia B11 Education (2021) bod her a chefnogaeth allanol yn ganolog i godi safonau mewn ysgol ac wrth reswm credaf fod hyn yn allweddol i gynorthwyo’r ysgol i ffynnu a monitro'r newidiadau sy'n dod o'r adran addysg, megis Estyn, yn gyson fel y gallant gefnogi bob cam o'r ffordd ar y daith i wella ysgol (Davies, 2003). Gwelwn debygrwydd fan hyn rhwng camau’r daith y cynllun gwella ysgol a hierarchaeth Maslow (1954) sy’n theori ysgogol mewn seicoleg sy'n cynnwys model pum haen o anghenion. Rhaid bodloni angen sy'n is i lawr yn yr hierarchaeth cyn y gall unigolyn roi sylw i anghenion yn uwch i fyny, sydd fel drych-wyneb i gylchred y cynllun strategol lle mae Ysgol A yn canolbwyntio ar un elfen, cyn symud ymlaen i’r nesaf yn llwyddiannus (McLeod, 2020 a Ysgol A, 2020). Yn ddi-os, mae gwerth disglair yng ngallu’r ysgol i grybwyllo data cenedlaethol, waeth ei fod o brofion cenedlaethol y wlad, neu o fater byd-eang megis y profion PISA (Llywodraeth Cymru, 2018 a Llywodraeth Cymru 2020). Yn fy marn i, amlyga hyn gyfle manwl i groesgyfeirio lefelau diwedd cyfnod allweddol er mwyn pennu’r gorau i’r dysgwyr yn y cohort dan sylw (Allen, 2009).
Fodd bynnag, nid da lle gellir gwell ac felly rhaid cydnabod meysydd gwella posibl yng nghynlluniau datblygu addysg Ysgol A. Ar hyn o bryd, mae’r ysgol yn ymdrechu i gynnwys rhanddeiliaid yn y broses, ond eto, mae lle i gredu nad oes digon o farn ac ethos y gymuned ehangach wedi’w dreiddio drwyddi draw (Estyn, 2020a). Honna McKenna a Willms (1998) bod hyn yn hepgoriad sylweddol oblegid trafoda theorïau Bandura (1977) a Vygotsky (1978) y gall rhieni fod yn rhan bwysig o wneud penderfyniadau ysgol gan fod rôl rhiant yn gefnog iawn tuag at ddylanwadu at dwf addysgu eu plant. Drwy fanteisio ar gryfhau cysylltiadau â theuluoedd a’r gymuned, gosoda gyfle i sicrhau canlyniadau gwell o fewn ystafelloedd dosbarth a maga elfen sy’n fwy rhiant-ganolog am fod cyfranogiad rhieni mewn gweithgareddau cysylltiedig ag ysgolion yn cael effaith arbennig o gryf ar gyflawniad academaidd disgyblion (Ho a Willms, 1996). Yn bersonol, byddwn felly yn argymell i Ysgol A weithredu ar sylwadau sy’n deillio o nosweithiau rieni, holiaduron cwricwlaidd neu holiaduron lles fel eu bod yn rhoi teuluoedd a’r gymuned wrth wraidd eu gwaith (Estyn, 2020). Petai hyn yn bosib, yna byddai’n symud persbectif y cynllun datblygu ysgol o ymglymiad rhieni â'r ysgol i ennyn diddordeb rhieni yn y dysgu (Goodall a Montgomery, 2014). Ymhellach, gan mai blaenoriaeth yr ysgol yw meithrin dulliau a arweinir gan y disgybl, mae’n bwysig bod Ysgol A yn ymestyn llaw i oresgyn rhwystrau ychwanegol sy'n atal dysgwyr o gefndiroedd difreintiedig rhag cyflawni i’w llawn botensial (Llywodraeth Cymru, 2016). Noda OECD (2017) gall system addysg lle mae gan bob dysgwr gyfle cyfartal i gyrraedd ei botensial gryfhau gallu unigolion i gyfrannu at dwf economaidd a chydlyniant cymdeithasol. I wella’r broses o bennu blaenoriaethau ar gyfer y cynllun datblygu ysgol, awgrymaf i’r ysgol i gymharu canlyniadau dysgwyr sy’n gymwys i brydau ysgol am ddim er mwyn cael darlun llawn o sefyllfa disgyblion a hefyd i sicrhau cyfle cyfartal i bawb fel bod yr addysg yn cydblethu cydraddoldeb a thegwch yn ogystal â chymariaethau rhyngwladol o gyfartaleddau prawf (Chzhen a Rees, 2018).
I gloi, gwelwn felly bod y broses o lunio cynllun datblygu ysgol fel amserlen ar gyfer pennu gwelliant sy’n gynaliadwy a’i fod yn ganolog i wybod pa mor dda y maent yn gwneud a nodi meysydd cryfder ac yna meddwl beth sydd angen ei wella er mwyn gwybod pa gamau i'w cymryd i wneud y gwelliannau hynny (Gonzales et al, 2020). Mae datblygu a gweithredu cynlluniau gwella ysgolion yn ymgymeriad cyffredin i holl rhanddeiliaid yr ysgol (Fernandez, 2011 a Strunk et al, 2016) ac wedi bod yn rhan annatod o arweinyddiaeth ysgolion ers degawdau gan ei fod yn hanfod i gynllunio cynllun sy’n atebol a gyda chanlyniadau mesuradwy a fydd yn arwain at well prosesau ysgol, gweithrediadau a chyflawniad disgyblion (Huber a Conway, 2015 a Meyers a VanGronigen, 2019). Pwysleisia Adran Addysg yr Unol Daleithiau (2020) bod cynlluniau gwella ysgolion yn gydrannau hanfodol o ymdrechion i gefnogi ymyriadau a datblygiadau i helpu i droi ysgolion am y gorau boed drwy wybodaeth a gasglwyd o ddata perfformiad, cymedroli clwstwr o waith disgyblion i werthuso ansad yr addysg neu i sicrhau dilyniant a chysondeb ar draws cyfran ysgol gyfan. Wrth barhau gyda fy nhaith bersonol o ddatblygu fy ngyrfa fel athrawes gynradd effeithiol, sylwn fod y broses barhaol o gynllunio i wella yn bwysig er mwyn adnabod ac adfyfyrio fel y gallaf osod targedau i esblygu ymhellach o fewn fy arfer broffesiynol (Leask, 1997). Drwy fanteisio ar gyfleoedd i fyfyrio ar fy nysgu, byddwn yn cael mewnwelediadau newydd sy'n mynd i fy ngalluogi i wneud cysylltiadau o un profiad i'r llall, gan sicrhau bod y dysgwyr yn fy ngofal yn gwneud y cynnydd mwyaf posibl (Finlay, 2008). Gan fod hunanwerthuso yn rhan sylfaenol o addysgu, a bod y broses fyfyriol megis hunanarfarnu yn fy annog i gyd-weithio gyda staff eraill, daw yn unol â fy natblygiad o arweinyddiaeth a’r safon SAC o “gefnogi rolau arweinyddol ffurfiol” gan fy mod yn deall sut a phryd i gymryd cyfrifoldeb mewn gosodiad addysgol er mwyn cyflawni gweledigaeth yn llwyddiannus (Yr Athrofa, 2020).

